ན་མོ་བླ་མ་སངས་རྒྱས་དམ་པའི་ཆོས།།འཕགས་པའི་དགེ་འདུན་དཀོན་མཆོག་རྩ་བ་གསུམ།།ཀུན་འདུས་རྒྱལ་བ་རིགས་གསུམ་མགོན་པོའི་ཞབས།།མི་ཕྱེད་གདུང་ཤུགས་དྲག་པོས་གསོལ་བ་འདེབས།།ཕྱོགས་བཅུའི་རྒྱལ་བ་ཀུན་གྱི་ངོ་བོ་དངོས།།བདེ་གཤེགས་འོད་དཔག་མེད་ཀྱི་ཐུགས་ཀྱི་སྲས།།རྣམ་འདྲེན་ཤཱཀྱའི་རྒྱལ་པོའི་ཡང་སྤྲུལ་གར།།རྒྱལ་དབང་པདྨ་ཀ་རའི་སྒྱུ་འཕྲུལ་འོད།།མ་རུངས་བདུད་སྲིན་འདུལ་བའི་མཐུ་བོ་ཆེ།།འགྲོ་དོན་མཐར་ཕྱིན་བ་དན་མཁའ་ལ་བསྒྲེངས།།ཕན་དང་བདེ་བའི་སྙན་གྲགས་ས་སྟེང་ཁྱབ།།མཐའ་མེད་འཁོར་བའི་སེམས་ཅན་ཐབས་ཀྱིས་འདུལ།།ལས་ལྡན་རྣམས་ལ་གསང་སྔགས་ཉེ་རྒྱུད་བསྟན།།སྨོན་ལམ་དབང་གིས་གཏེར་དང་དངོས་གྲུབ་བཞེས།།སྙིགས་དུས་འགྲོ་ལ་ཕན་པའི་གཏེར་ཚབ་སྦས།།མི་འདོད་རྐྱེན་དང་དུས་ཀྱི་དར་ཡམས་བཟློག།བདུད་ཡུལ་ཀུན་ལ་མདོ་སྔགས་སྒྲོན་མེ་སྦར།།བཟང་ངན་འབྲེལ་ཐོབ་མ་ལུས་འདྲེན་སྐལ་ལྡན།།སྲིད་པ་གསུམ་ན་འགྲན་ཟླ་མ་མཆིས་པ།།ལྷ་མི་ཡོངས་ཀྱི་གཙུག་རྒྱན་བཀའ་དྲིན་ཅན།།གེ་སར་རྒྱལ་པོའི་ཞབས་ལ་གུས་ཕྱག་འཚལ།།ཅེས་སོ།།གླིང་རྗེ་གེ་སར་ནོར་བུ་དགྲ་འདུལ་ཞེས་མཚན་ཉི་ཟླ་ལྟར་ཡོངས་སུ་གྲགས་པའི་མ་སང་སྐྱེས་བུ་ཆེན་པོ་འདི་ཉིད་ས་གླང་རྒྱལ་གྱི་ཐ་ཆུང་ལ་མི་ཡུལ་གླིང་དུ་སྐུ་འཁྲུངས་ཚུལ་བསྟན་ཏེ་སྐུ་ཡི་མཚན་དཔེ་མི་སྟོན་པར་ལོག་པའི་བདུད་སྲིན་འབྱུང་པོ་ནད་བདག་གདུག་པ་ཅན་རྣམས་སྤྲུལ་བསྒྱུར་ཐུགས་རྗེ་ཁོ་ནས་ཚར་བཅད་དེ་ལྷ་ཀླུའི་བསམ་འཕེལ་རྣམས་འགྲོ་བའི་ཕྱིར་དུ་བཞེས་པ་དང་།དག་པ་རབ་འབྱམས་ཀྱི་ཞིང་ཐམས་ཅད་ལ་ཕེབས་ཏེ་རྫུ་འཕྲུལ་གྱིས་ཐོས་བསམ་མཛད་པ།དངོས་གཞི་གདུལ་བྱ་དུས་ལ་བབ་པའི་ཚེ་དགོས་པའི་དབང་གིས་གླིང་དཀར་རྒྱལ་སྲིད་ཁ་ཟོག་ལས་ཀ་ནོར་གཡང་གདན་ཁྲི་སྐྱ་ལོའི་མི་རྒྱུ་བཅས་རྟ་རྒྱུག་གི་རྒྱན་དུ་བཞག་ནས་རྫུ་འཕྲུལ་གྱིས་གསེར་ཁྲི་རིན་པོ་ཆེ་ལ་མངའ་དབང་མཛད་ནས་སྡེ་གླིང་དཀར་གྱིས་རྒྱལ་སྲིད་བཞེས་ཏེ་ཕྱི་ནང་སུ་ཡིས་ཀྱང་རྩོད་མེད་ཀྱི་གནས་སུ་ཕྱིན་ནས་སྐུ་ཡི་གཟི་མདངས་ཉི་མ་འབུམ་གྱི་འོད་ཟེར་བཞིན་འབར་ཞིང་ལྷ་མི་ཀུན་གྱིས་སྤྱི་བོས་བསྟོད་པ་དང་དེ་ནས་དངོས་གཞི་དགྲ་ཆེན་དང་པོར་བདུད་ཀླུ་བཙན་ནས་རྒྱ་ནག་ཇ་རྫོང་བར།ཧོར་མོན།བླ་བུ།ཁ་ཆེ།སྟག་གཟིགསོག་སྟོད་སྨད།ཨ་བྲགབྱེ་རི།མི་ནུབ།གནམ་ཁྲི།ཞང་ཞུང་།གངས་རི་ཤེལ་རྫོང་།སུམ་པ།མཐིང་རྫོང་།མཇར།ཨུ་ཡོན།སྟེང་ཀསེང་རོང་།ལི་ཁྲི།གླང་རི།ཐོག་རྒྱུ།གུ་གེསྒང་པ།མི་ཉགཚ་བའི་མདའ་རྫོང་།འོར་མོ་ལུང་གི་གཡང་རྫོང་།བལ་པོའི་ལུག་རྫོང་།གུ་ར་རྒྱལ་པོའི་རྟ་རྫོང་།སྨུག་གུའི་དྲེལ་རྫོང་བཅས་རྫོང་ཆེ་ཆུང་སུམ་ཅུ་སོ་གསུམ་ཕབ་ནས་ཁམས་དེའི་སེམས་ཅན་རྣམས་གནས་སྐབས་དང་མཐར་ཐུག་བདེ་གནས་སུ་བཀོད་ཅིང་གཡང་དང་དངོས་གྲུབ་རྣམས་བོད་ཆེན་སྒང་པའི་བཅུད་དུ་བླངས་ནས་འགྲོ་ཀུན་བདེ་སྐྱིད་སྙན་གསུམ་གྱི་གནས་ལ་བཀོད་པ་དང་ཆོས་མེད་མཐའ་འཁོབ་མུན་གླིང་ཐམས་ཅད་ལ་ཆོས་དང་དགེ་བཅུའི་ཁྲིམས་ཀྱི་དར་སྲོལ་བཙུགས།སྙན་པའི་བ་དན་སྲིད་པའི་རྩེ་མོར་བསྒྲེངས།ཁམས་གསུམ་དབང་བསྡུས་སྲིད་གསུམ་ཟིལ་གྱིས་མནན་ནས་དྲག་པོ་མངོན་སྤྱོད་ཀྱི་གཡུལ་འཁྲུག་མཇུག་རྫོགས་ཏེ་ནང་བློན་དང་ཕྱི་བློན་རྣམས་ལ་སོ་སོའི་ལས་དང་སྐལ་པར་གཞིགས་པའི་ཆོས་དང་གདམས་ངག་བསྟན་ནས་ལྟ་བསྒོམ་ལ་བརྩོན་པ་དང་།དཔའ་ཐུལ་རྒས་གྲས་དང་མོ་སྨན་རྒས་གྲས་མང་ཆེ་བ་རྣམས་ལ་དགེ་བསྙེན་གྱི་གདམ་པ་གནང་ནས་བསྒོམ་ཁྲིད་མཛད་དེ་མཚམས་ཁོ་ནར་བཞུགས་སུ་བཅུག་པ་ལས་ལྡན་གང་ཟག་རབ་རྣམས་ལ་ཡོ་ག་གསུམ་དང་རྫོགས་ཆེན་བཀའ་འདུས་རྒྱུད་དང་མན་ངག་གསང་རྒྱུད་དང་དགོངས་པ་ཟང་ཐལ།དཀྲི་ཡོག་སྡེ་བཞི།ཤེས་པ་ཀུན་གྲོལ་རྒྱུད།འཕོ་བ་ཟབ་ལམ་རྒྱུད།ལྟ་བ་ཁྲེགས་ཆོད་དང་།ཉོན་མོངས་པ་རང་གྲོལ་གྱི་གདམ་ངག་འཁོར་འདས་གཅིག་ཆར་དུ་རྟོགས་པའི་གདམ་ངག་བཅས་ཀྱི་ཆོས་ཚན་མང་པོ་བསྟན་པ།རྒྱ་དཀར་ནག་དང་།ཞང་ཞུང་།བལ་པོ་དེ་བཞིན་སྟོད་མངའ་རིས་སྐོར་གསུམ།བར་དབུས་གཙང་རུ་བཞི།སྨན་མདོ་ཁམས་སྒང་དྲུག་གི་ཆོས་ཞུ་མཁན་ཁྲི་སྟོང་མང་པོར་སོ་སོའི་ལས་ལ་གཞིགས་པའི་ཆོས་དང་གདམ་ངག་བསྟན་ནས།སྐལ་ལྡན་འབུམ་ཕྲག་ཁ་ཤས་ཕྱིར་མི་ལྡོག་པའི་གནས་དམ་པ་ཐོབ་པ་དང་།འབུམ་ཕྲག་ཁ་ཤས་ཀྱིས་ནི་སྐྱེ་རབས་ལྔ་དྲུག་བརྒྱུད་ནས་ཕྱིར་མི་ལྡོག་པའི་འབྲས་བུ་ཐོབ་པ།སྐབས་དེའི་ཕལ་མང་པོའི་ཚོགས་རྣམས་ཀྱང་རྣམ་འདྲེན་ཤཱཀྱའི་བསྟན་པ་རིན་པོ་ཆེ་འདིའི་རིང་བླ་ན་མེད་པའི་བྱང་ཆུབ་སྙིང་པོ་འཐོབ་རྒྱུའི་འབྲས་བུ་གདོན་མི་ཟ་གསུངས་པ་དང་།སྐབས་དེར་ཕྱི་བློན་ཤན་པ་དང་།དུང་སྐྱོང་།ར་འདྲ།ཉི་མ་གྲགས་པ།ཨ་སྟག་ཀླུ་མོ་བཅས་གདུལ་བྱའི་ལྷག་མ་རྫོགས་ནས་ལུས་མེད་འཕོ་ཆེན་དུ་གཤེགས་པ་དང་།གཡུ་ལྷ་དང་།ཞལ་དཀར།ཆོས་འགྲུབ།མགར་བའི་ཆོས་དར་བཅས་ནི་སླར་ཡང་འགྲོ་བའི་དོན་སྐྱོང་བའི་རྟགས་སུ་སྐུ་ཕུང་ཆུང་ངུ་བཞག་ནས་དགོངས་པ་དབྱིངས་སུ་གཤེགས་པ་དང་དེ་ཡི་དུས་ན་མཆོག་དམན་ཀུན་གྱིས་ཆོས་དང་གདམ་ངག་ཉམས་སུ་ལེན་པ་མ་གཏོགས་པར་འཇིག་རྟེན་འཁོར་བའི་བྱ་བ་བྱེད་མཁན་ནི་ཤིན་ཏུ་ཉུང་བ་ཞིག་བྱུང་བ་རེད།གླིང་དཀར་བདེ་མཆོག་སྤྲུལ་སྐུའི་ཞིང་ནས་ཤིང་ཁྱི་ཧོར་ཟླ་དང་པོའི་ཚེས་བཅོ་ལྔ་ཉིན་སྐྱེས་མཆོག་བླ་མ་ཀུན་མཁྱེན་ཡེ་ཤེས་ཐོགས་མེད་ཉིད་སྐུ་ཁམས་མཁའ་སྤྱོད་དུ་གཤེགས་པ་དང་དེ་ཡི་རྗེས་ཉིན་བདུན་གྱི་རིང་ལ་དཔའ་ཐུལ་མི་ཆེན་རྒྱལ་བའི་ལྷུན་གྲུབ།མཉམ་མཁྱེན་པ་ཐོགས་མེད།སྟག་རང་རྒྱལ་མོ་གསེར་མཚོ།རྒྱ་བཟའ་ལྷ་དཀར་སྒྲོལ་མ།ཡ་ཐའི་སྐྱེས་མཆོག་ཐར་པ།གཟུ་ཆེན་ཝེར་མའི་ལྷ་དར།གུང་ས་བུ་ཡི་ཁྲ་སྐྱ་བཅས་གཅིག་རྗེས་གཉིས་ཕེབས་ཀྱིས་སྙུང་རྐྱེན་གང་ཡང་མེད་པར་སྐུ་གཤེགས་ཏེ་རྨད་དུ་བྱུང་བའི་རྟགས་མཚན་བྱུང་བ་དང་།ཉམས་ལེན་ཅན་རྣམས་ནི་ཡང་དག་པའི་ཞིང་ཁམས་སུ་མྱུར་དུ་ཕེབས་རྒྱུར་སྐོམ་པ་ཆུ་འདོད་ལྟར་མཛད་པ།གསར་སྐྱེས་རྣམས་ཀྱིས་ནི་རྒས་རབ་རྣལ་འབྱོར་ཕོ་མོ་རྣམས་དག་ཞིང་དུ་ཕེབས་པའི་ཤུལ་དུ་ལྷག་པའི་གང་ཟག་ཕལ་པ་རྣམས་སྡུག་བསམ་ནས་སྐྱོ་ཤས་ཆེན་པོ་བྱུང་བ།ཆོས་བྱེད་ཕལ་པ་རྣམས་ཀྱིས་ནི་དཀོན་མཆོག་གི་བདེན་སྟོབས་ལ་ཡིད་ཆེས་ཏེ་འཁོར་བའི་ལས་ལ་སྙིང་པོ་མེད་པ་ཤེས་ནས་ཆོས་སྒོར་ཞུགས་རྒྱུར་སེམས་ཐག་ཆོད་པ།རྒྱལ་མཆོག་བླ་མ་སེང་ཆེན་རིན་པོ་ཆེས་བསྒོམ་ཁང་སྟག་རྫོང་གི་ཚོམས་ཆེན་པདྨ་སྟོང་ལྡན་ལ་ཉིན་གུང་རྒྱ་དཀར་ནག་སོག་བལ་བོད་སོགས་མི་ཡི་སློབ་མ་རྣམས་ལ་ཆོས་དང་གདམ་ངག་བསྟན་པ་དང་དོན་དམ་སེམས་ངོ་སྤྲད་པ་།མཚན་མོར་རྒོད་ཚང་ཁ་གཡེར་ཐོག་ཁང་འོད་ཕུང་འཁྱིལ་བར་བཞུགས་ཏེ་ཚངས་པ་དང་བརྒྱ་བྱིན།ཀླུ་གཙུག་ན་རིན་ཆེན།དུང་སྐྱོང་།ནོར་རྒྱས།དགའ་བོ།ཐང་ལྷ།སྤོམ་ར།གེ་མཛོ།གླང་ཆེན་འགྱིང་རི།ཀོང་པོ་བོན་རི།མཚོ་བདག་ཁྲི་ཤོར་རྒྱལ་མོ།མ་ཕམ་མཚོ་མོ་བཅས་འཛམ་བུའི་གླིང་གི་གཞི་བདག་གནས་བདག་དང་གཉུག་མར་གནས་པའི་དཀར་ཕྱོགས་ཅན་རྣམས་ལ་དགེ་བསྙེན་གྱི་གདམ་པ་དང་བྱང་ཆུབ་སེམས་གདམ་དེ་བཞིན་སྣང་སྲིད་ལ་ཐོབ་པའི་ཆོས་ཚན་མང་པོ་བསྟན་པ་མ་འོངས་སྙིགས་མའི་དུས་སུ་སེམས་ཅན་སྐལ་དམན་རྣམས་ཀྱི་ཕྱིར་དུ་རིགས་གསུམ་མགོན་པོའི་བཀའ་གཏད་རྗེས་གནང་བཅས་པ་སྩལ་བ་དང་།འགྲོ་བ་མི་དང་སྣང་སྲིད་རྣམས་ལ་ཆོས་ཀྱི་འཁོར་ལོ་བསྐོར་བའི་སྐབས་དེར་དགའ་སྐྱ་ལོའི་དགེ་མ་འབྲུག་མོ་ནི།ཐུགས་རྗེ་ཆེན་པོའི་བསྙེན་གནས་ལ་བཞུགས་ཏེ་བདག་གཞན་སེམས་ཅན་ཐམས་ཅད་ཀྱི་དོན་དུ་སེམས་བསྐྱེད་ལྟ་བསྒོམ་རྩེ་གཅིག་ཏུ་བྱས་པའི་ཉམས་སྣང་དང་རྨི་ལམ་དུ་ཞིང་ཁམས་གང་དུ་འདུན་པ་གཏད་ཀྱང་ན་བུན་གྱིས་སྒྲིབ་ཏེ་མི་མཐོང་བ་དང་།གཡུ་ལོ་བཀོད་དང་པདྨ་འོད་སོགས་དག་པའི་ཞིང་ཁམས་མེ་དཔུང་གི་དཀྱིལ་དུ་ཚུད་པ་མཐོང་བ།གེ་སར་རྒྱལ་པོ་འོག་མིན་སྟུག་པོ་བཀོད་དུ་བཞུགས་པར་ཤེས་ནས་མཇལ་བར་ཕྱིན་ཀྱང་གསུང་ཐོས་པ་ལས་སྐུ་འོད་ཀྱིས་གཏུམ་ནས་མི་མཐོང་བས་སྣང་བ་དང་རྨི་ལམ་ཤ་སྟག་བྱུང་སྐབས་དུས་གསུམ་ཀུན་མཁྱེན་བླ་མ་སེང་ཆེན་རིན་པོ་ཆེར་ཞུ་དགོས་དགོངས་ཤིང་ཡར་ངོས་ཚེས་གཟའ་སྐར་ཤིན་ཏུ་དགེ་བའི་ཉིན་དེར་ཁྲུས་དང་ལྷ་བསང་ལེགས་པར་བྱས་ནས་དགེ་བསྙེན་མའི་ན་བཟའ་གཙང་མ་གསོལ་ནས་གསེར་གྱི་ཀ་ཏོ་རའི་ནང་རིན་ཆེན་གཟི་བྱུར་མུ་ཏིག་སྤོས་ཤེལ་མ་གད་སོགས་ཕྱུར་ཁེངས་བླུགས་པའི་སྟེང་དུ་དྲི་བཟང་སྤོས་ལ་མེ་སྦར་བ་བཙུག་ནས་དར་སྣ་ལྔ་ཡི་སྣ་དྲངས་ནས་བླ་མ་སེང་ཆེན་གྱི་སྐུ་མདུན་དུ་བཅར་ནས་གུས་ཕྱག་དགུ་སྤྲུགས་འཚལ་ནས་དགེ་གོས་ཕྲག་ལ་གཟར་ཏེ་པུས་མོ་གཡས་པའི་ལྷ་ང་ས་ལ་བཙུགས་ནས་ཐལ་མོ་སྦྱར་ནས་གླུ་ཞུས་འདི་དགུ་སེང་དྲུག་འགྱུར་ལ་དྲངས་ནས་ཕུལ་ལོ།།